**Az Országos Környezetvédelmi Tanács**

 **javaslata a környezet- és természetvédelem kormányzati elhelyezésére**

Magyarország Alaptörvénye kimondja: „A természeti erőforrások, különösen a termőföld, az erdők és a vízkészlet, a biológiai sokféleség, különösen a honos növény- és állatfajok, valamint a kulturális értékek a nemzet közös örökségét képezik, amelynek védelme, fenntartása és a jövő nemzedékek számára való megőrzése az állam és mindenki kötelessége.” /P cikk (1)/; továbbá „Magyarország elismeri és érvényesíti mindenki jogát az egészséges környezethez.” /XXI. cikk (1)/.

Az Alaptörvényben rögzített, a természeti erőforrásokkal és az egészséges környezettel kapcsolatos állampolgári jogok érvényesítése, valamint az állami kötelezettségek teljesítése hatékony és hatásos kormányzati környezet- és természetvédelmi intézményrendszert igényel.

A Tanács úgy ítéli meg, hogy a környezetvédelemre az államigazgatási és jogrendszer formálása, működtetése során minden korábbinál nagyobb hangsúlyt szükséges fektetni. A globálisan és helyi szinten egyaránt halmozódó környezeti problémák, valamint azok gazdasági és társadalmi vonatkozásai és következményei egyaránt erre intenek.

A Tanács ezekre tekintettel – korábbi állásfoglalásaira is támaszkodva – javasolja, hogy a Kormány tekintse át a környezetvédelmi igazgatás helyzetét, s az értékelés alapján (amelyhez korábban szempontokat is adtunk) tegye meg a szükséges intézkedéseket az Alaptörvény intencióinak megfelelő hatósági–közigazgatási tevékenység szabályozási, szervezeti és eljárási feltételeinek fejlesztésére.

A ”Jó kormányzás”, a Magyary Program megvalósítása – általában – áttekinthetőbb, egyszerűbb és olcsóbb államigazgatást eredményezett, a környezet- és természetvédelem tekintetében azonban hátrányokkal is járt. A Kormányhivatalokba integrált szervezetben láthatatlanná vált a környezet- és természetvédelmi szempontok képviselete és érvényesülése, ezáltal sérült, ill. megszűnt az érintettek, valamint az eljárásba – korábban ügyfélként – bekapcsolódó társadalmi szervezetek részvételi lehetősége. Megszűnt továbbá a fellebbezés lehetősége; a másodfok helyett korrekciós igénnyel a közigazgatási bírósághoz lehet fordulni, ez azonban a kormányhivatali határozatot illetően nem halasztó hatályú. A területi államigazgatás és annak részeként a környezet- és természetvédelmi hatósági szervezet Kormányhivatalokba integrálása, a szervezetben korábban fölhalmozott információk és szakértelem jelentős mértékű veszteségével, az „intézmény emlékezetének” romlásával járt.

Az Országos Környezetvédelmi Tanács, a Környezet védelméről szóló 1995. évi LIII. törvény által létrehozott kormánytanácsadó testület ágazati előterjesztések, valamint saját kezdeményezése alapján, az elmúlt években számos állásfoglalásában fogalmazott meg az államigazgatás átszervezése következményeinek elemzésére és – amennyiben szükséges – a működés korrekciójára vonatkozó javaslatokat a környezet- és természetvédelem, tágabban a természeti erőforrásokkal való fenntartható gazdálkodás érdekében.

A fenntartható erőforrás-gazdálkodás – holisztikus szemléletű és igényességű – horizontális koordinációt igényel, az ágazati szakpolitikák, szektorális és regionális fejlesztési programok – különösen a nagy léptékű infrastrukturális: közlekedési, energetikai, agrárgazdálkodási programok – hatásainak (ex ante)

elemzését; tekintettel arra, hogy ezek a programok nagyon hosszú időre meghatározzák a környezetterhelés mértékét, illetve a tájhasználatot.

A Tanács álláspontja szerint fenntartható erőforrás-gazdálkodás és ennek feltétele, az ökológiai fenntarthatóság szigorú kritériumának érvényesítése úgy valósítható meg, ha ezek az átfogó célok és szempontok beépülnek az egyes szakpolitikák tervezési és döntési folyamataiba. Ennek az elvnek a gyakorlati alkalmazásba vételét igényli a Fenntartható Fejlődési Célok (SDG-k), továbbá ennek európai terve: „Towards a Sustainable Europe by 2030” megvalósítása, valamint a magyar Nemzeti Fenntartható Fejlődési Keretstratégia végrehajtása, amelynek előrehaladását a Kormány rendszeresen értékeli.

Az Országos Környezetvédelmi Tanács létrehozása óta hangsúlyozottan javasolja, hogy valamennyi ágazatban az államigazgatási döntéseknek és a programalkotásnak legyen része a – várható – környezetterhelések és erőforrás-használatok elemzése, ezzel együtt szükséges az ágazati minisztériumokban működő környezetelemzési szervezeti egységek tevékenységének szakmai koordinálása, irányítása és felügyelete.

Ehelyett a környezetvédelmi feladatokat megosztották a tárcák között, ami zavart okoz a feladatok koordinált végzésében. A környezet- és természetvédelem a szaktárcák szakterületi feladataiba integrálva és egy tárca (minisztérium) szakfelügyeletet ellátó, koordináló irányításával működhet (a leginkább) hatékonyan, amint azt az európai országok többségének államigazgatási szervezési gyakorlata is mutatja. Az említett államokban önálló, vagy – általában – infrastruktúra fejlesztési-, felügyeleti profillal párosított minisztériumok látják el a környezet- és természetvédelem irányítását, felügyeletét és képviseletét a kormányokban.

Az Országos Környezetvédelmi Tanács javasolja, hogy a környezet- és természetvédelem, a természeti és az épített környezet erőforrásaival, a környezeti elemekkel és rendszerekkel (ökoszisztémákkal) való gazdálkodás koordinációja és felügyelete legyen egységes és önálló, a kormányzati struktúrában magas szinten elhelyezkedő szervezet, azaz környezetügyi minisztérium feladata és felelőssége, amely képes eredményesen harmonizálni az ágazati kormányzás és a társadalmi egyeztetés feladatait, mert ez ígéri leginkább hatékonyan szolgálni és biztosítani a föntebb meghatározott, elérendő célok megvalósítását.

\*\*\*

Az Országos Környezetvédelmi Tanács készséggel áll rendelkezésre, hogy a Miniszterelnök, vagy az általa – a kormányzati struktúra átalakításának előkészítésével – megbízott munkatársa számára javaslatát részletesebb indoklással is kifejtse.

Budapest, 2018. március 29.-én

**Országos Környezetvédelmi Tanács**